## Vora 39.000 persones sol·liciten el certificat automàtic de valencià de B2 i C1 en una setmana

*** L’expedició dels certificats és una de les mesures arreplegades en la Llei 1/2024, de 27 de juny, de la Generalitat, per la qual es regula la llibertat educativa
* El conseller José Antonio Rovira destaca “la gran acollida d’esta mesura, amb la qual es reconeix l’esforç i l’estudi del valencià”**

Vora 39.000 persones han sol·licitat a la Conselleria d’Educació, Cultura, Universitats i Ocupació el certificat automàtic de coneixements de valencià corresponents als nivells B2 i C1 en una setmana.

Concretament, la Conselleria ha rebut 38.878 sol·licituds des que l’1 d’octubre va habilitar el [tràmit telemàtic](https://www.gva.es/va/inicio/procedimientos?id_proc=1723) per a sol·licitar el certificat automàtic. L’expedició dels certificats és una de les mesures arreplegades en la Llei 1/2024, de 27 de juny, de la Generalitat, per la qual es regula la llibertat educativa, i que preveu en l’article 16 el reconeixement dels nivells A1, A2, B1, B2 i C1 de valencià. La principal novetat d’esta Llei és la certificació dels nivells B2 i C1.

El conseller d’Educació, José Antonio Rovira, ha destacat “la gran acollida d’esta iniciativa, amb la qual es reconeix l’esforç i l’estudi del valencià”.

El conseller ha recordat que la certificació automàtica s’aplica amb retroactivitat als alumnes que han finalitzat els estudis corresponents a ensenyances LOE. Així, es té en compte des del curs 2008-2009 per als alumnes que van finalitzar Secundària i des de 2009-2010 als qui van finalitzar Batxillerat o van fer les proves d’accés a la Universitat (PAU).

Rovira ha assenyalat que el Consell “està compromés amb l’estudi i el foment del valencià, i de fet creiem que els certificats poden actuar com a incentiu per a no demanar l’exempció en les zones castellanoparlants”. El conseller ha manifestat que la Llei de llibertat educativa “parla precisament d’això, de llibertat, i no va en contra de ningú. Es dona veu a les famílies i s’elimina la imposició. L’Administració ja no decidix la llengua en què han d’estudiar els alumnes”.

Fecha: 08/10/2024